## Odluka Ustavnog suda Republike Hrvatske broj U-II-994/2002 od 16. siječnja 2003.

### NN 14/2003 (29.1.2003.), Odluka Ustavnog suda Republike Hrvatske broj U-II-994/2002 od 16. siječnja 2003.

# USTAVNI SUD REPUBLIKE HRVATSKE

207

Ustavni sud Republike Hrvatske,
u sastavu Smiljko Sokol, predsjednik Suda, te suci Marijan Hranjski, Petar
Klarić, Mario Kos, Ivan Matija, Ivan Mrkonjić, Jasna Omejec, Željko Potoč­njak,
Agata Račan, Emilija Rajić, Nevenka Šernhorst, Vice Vu­ko­jević i Milan
Vuković, odlučujući o prijedlogu Borisa Ružića iz Pule, za pokretanje postupka
za ocjenu suglasnosti drugog propisa s Ustavom i zakonom, na sjednici održanoj
dana 16. siječnja 2003. godine, donio je

## ODLUKU

Pokreće se postupak za ocjenu
suglasnosti s Ustavom i zakonom te se ukida Pravilnik o stambenom zbrinjavanju,
klasa: 023-03/01-02/02 od 29. svibnja 2001. godine, kojega je donio ministar
obrane.

```
Obrazloženje
```

1.Podnositelj je podnio
prijedlog za pokretanje postupka za ocjenu suglasnosti s Ustavom i zakonom
Pravilnika o stambenom zbrinjavanju (u daljnjem tekstu: Pravilnik), navedenog u
izreci ove odluke.

2.Pravilnik je donio
ministar obrane, na temelju ovlasti iz članka 1. Uredbe o stambenom
zbrinjavanju dužnosnika, djelatnih vojnih osoba, vojnih službenika i vojnih
namještenika Ministarstva obrane i Oružanih snaga Republike Hrvatske (»Narodne
novine«, broj 133/99, u daljnjem tekstu: Uredba), koju je donijela Vlada
Republike Hrvatske, dana 25. studenoga 1999. godine.

Članak 1. Uredbe glasi:

»Stambeno zbrinjavanje (davanje
stambenih kredita, davanje na korištenje službenih stanova i davanje stanova u
najam) dužnosnika, djelatnih vojnih osoba, vojnih službenika i vojnih
namještenika Ministarstva obrane i Oružanih snaga Republike Hrvatske provodi se
u skladu s Odlukom o zadovoljavanju stambenih potreba dužnosnika i službenika u
tijelima državne vlasti (»Narodne novine«, broj 140/97), te posebnim potrebama
Oružanih snaga Republike Hrvatske koje utvrđuje ministar obrane posebnim
pravilnikom.

Posebni pravilnik mora
sadržavati mjerila iz Uredbe o mjerilima za stambeno zbrinjavanje HRVI
Domovinskog rata i članova obitelji poginuloga, umrloga, zatočenoga ili
nestaloga hrvatskoga branitelja (»Narodne novine«, broj 36/97).«.

Člankom
2. Uredbe ministar obrane ovlašten je da pravilnikom iz članka 1. Uredbe odredi
tijela za provođenje postupka stambenog zbrinjavanja dužnosnika, djelatnih
vojnih osoba, vojnih službenika i vojnih namještenika. Uredba je stupila na
snagu 7. prosinca 1999. godine.

3.Razlozi podnositelja u bitnome se odnose na isticanje da Pravilnik nije
objavljen u skladu s odredbom članka 89. stavka 1. Ustava Republike Hrvatske.

4.Temeljem članka 42. Ustavnog zakona o Ustavnom sudu Republike Hrvatske
(»Narodne novine«, broj 49/02 - pročišćeni tekst), od Ministarstva obrane
zatražen je odgovor na navode prijedloga.

Prema
odgovoru Ministarstva obrane, Služba za stambene po­slove Ministarstva obrane,
na osnovi podnesenih zahtjeva za rješavanje stambenih potreba, a u skladu s
odredbama Pravilnika, izradila je konačnu Listu stambenih potreba djelatnika
Ministarstva obrane i Oružanih snaga Republike Hrvatske u 2002. godini. Ta
Lista utvrđena je i pripremljena za objavu u posebnom izdanju »Vojnog
vjesnika«, službenog glasila Ministarstva obrane, no do sada nije objavljena
zbog kašnjenja u procesu preustroja Ministarstva obrane i Oružanih snaga
Republike Hrvatske, kako se navodi u odgovoru Ministarstva obrane.

*Prijedlog je osnovan.*

5.Člankom 128. točkama 1. i 2. Ustava propisano je da Ustavni sud Republike
Hrvatske odlučuje o suglasnosti zakona s Ustavom, te suglasnosti drugih propisa
s Ustavom i zakonom.

Pod
drugim propisom u smislu navedene ustavne odredbe podrazumijeva se propis
donesen unutar zakonskog ovlaštenja od strane nadležnog tijela državne vlasti
radi provedbe zakona, odnosno propis kojeg tijela jedinica lokalne i područne
(regionalne) samouprave i druge pravne osobe s javnim ovlastima donose unutar
njihovog djelokruga utvrđenog Ustavom i zakonom, a koji uređuju odnose na
apstraktan način, i u pravilu je upućen neodre­đenom krugu adresata.

Ustavni
sud je pri razmatranju osnovanosti razloga prijedloga polazio od odgovora na
pitanje predstavlja li Pravilnik drugi propis iz odredbe članka 128. točke 2.
Ustava Republike Hrvat­ske.

Ocjenjujući
u konkretnom slučaju nadležnost za provođenje postupka ustavnosudske ocjene,
Ustavni sud utvrđuje da Pravilnik jest drugi propis, dakle akt za čiju ocjenu
ustavnosti i zakonitosti je ovaj Sud nadležan, sukladno članku 128. točki 2.
Ustava Republike Hrvatske.

6.Takvo stajalište temelji se na odredbama članka 17. i članka 18. stavka 4.
Zakona o sustavu državne uprave (»Narodne novine«, broj 75/93, 48/99, 15/00,
127/00, 59/01, dalje: ZSDU).

Pravilnik
je donio ministar obrane, u skladu s ovlaštenjem za njegovo donošenje,
sadržanim u odredbama članaka 1. i 2. Uredbe.

Člankom
17. ZSDU propisano je da ministri, među ostalim, donose pravilnike za provedbu
zakona i drugih propisa kad su na to izrijekom ovlašteni, u granicama date
ovlasti.

Prema
članku 18. stavku 4. ZSDU, pravilnici se objavljuju u »Narodnim novinama«, te
stupaju na snagu najranije osmog dana od dana objave, ako tim propisima nije
izuzetno određeno da zbog naročito važnih razloga stupaju na snagu danom objave.

7.Ustavni sud po izvršenom uvidu u sadržaj Pravilnika ocjenjuje da je u
konkretnom slučaju osporavani akt provedbeni propis. Pravilnikom su uređeni
standardi stambenog zbrinjavanja, način pribavljanja sredstava, te način i
postupak utvrđivanja i rješavanja stambenih potreba osoba, na koje se Pravilnik
odnosi (članak 1. Pravilnika).

Pod
stambenim zbrinjavanjem u smislu članka 1. Pravilnika smatra se rješavanje
osobne potrebe djelatnih vojnih osoba, vojnih službenika i vojnih namještenika
u službi u Ministarstvu obrane i Oružanim snagama Republike Hrvatske. Odredbe
Pravilnika odnose se i na stambeno zbrinjavanje obitelji djelatnika poginulih
na službi ili u svezi s obavljanjem službe (članak 2. stavci 1. i 2.
Pravilnika).

Odredbama
članka 8. Pravilnika uređeni su postupak podno­šenja zahtjeva za stambeno
zbrinjavanje i izrada liste. Postupak stambenog zbrinjavanja za svaku
kalendarsku godinu započinje izradom liste stambenih potreba djelatnika
Ministarstva obrane i Oružanih snaga Republike Hrvatske, na temelju podnesenih
zahtjeva za stambeno zbrinjavanje (stavak 1.). Lista sadrži ime i prezime
djelatnika, JMBG, prebivalište, mjesto službe, ustrojbenu cjelinu u koju je
djelatnik raspoređen, broj bodova po svakom kriteriju i ukupan broj bodova
(stavak 2.). Djelatnici podnose zahtjev za stambeno zbrinjavanje najkasnije do
30. listopada tekuće godine za iduću kalendarsku godinu, a isprave se podnose
na temelju poziva Uprave (stavak 3.).

Treba
stoga zaključiti da se Pravilnik odnosi na neodređen, vrlo široki krug osoba. U
odnosu na navedene adresate Pravilnik ima općeobvezni karakter i proizvodi
pravne učinke.

8.Ocijenivši Pravilnik drugim propisom kojega je Ustavni sud ovlašten
ispitivati, Sud je razmotrio suglasnost s Ustavom i zakonom članka 45.
Pravilnika, kojim je propisano: »Ovaj Pravil­nik stupa na snagu danom donošenja
i objaviti će se u »Vojnom vjesniku«.«.

Iz
svega iznijetog slijedi da sadržaj Pravilnika, koji proizvodi pravne učinke,
suprotno izričitoj odredbi članka 18. stavka 4. ZSDU nije bio objavljen u
»Narodnim novinama«.

Time
je utvrđena nesuglasnost s člankom 89. stavkom 1. Ustava, kojim je propisano da
se, prije nego što stupe na snagu, zakoni i drugi propisi državnih tijela
objavljuju u »Narodnim novinama«, službenom listu Republike Hrvatske. Ujedno je
utvrđena i povreda ustavnog načela određenog člankom 5. stav­kom 1. Ustava,
prema kojem propisi u Republici Hrvatskoj moraju biti u suglasnosti s Ustavom i
zakonom.

9.Temeljem navedenog,
Ustavni sud je u skladu s člankom 43. Ustavnog zakona pokrenuo postupak za
ocjenu ustavnosti i zakonitosti.

Utvrdivši nesuglasnost
Pravilnika s ustavnim načelom iz članka 5. stavka 1. Ustava i člankom 89.
stavkom 1. Ustava, te člankom 18. stavkom 4. ZSDU, Sud je temeljem članka 55.
stavaka 1. i 2. Ustavnog zakona o Ustavnom sudu Republike Hrvat­ske Pravilnik
ukinuo u cijelosti.

Broj: U-II-994/2002
Zagreb, 16. siječnja 2003.

USTAVNI SUD REPUBLIKE HRVATSKE

Predsjednik
**dr. sc.** **Smiljko Sokol,** v. r.

Odluka, NN 14/2003-207